สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 22 พ.ค.60
23 พ.ค. 2560

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (22 พ.ค.) โดยดาวโจนส์ปิดในแดนบวกติดต่อกัน 3 วันทำการ เนื่องจากนักลงทุนเข้าซื้อหุ้นกลุ่มเทคโนโลยีและกลุ่มผู้ผลิตอาวุธอย่างคึกคัก หลังจากประธานาธิบดีโดนัลด์ ทรัมป์ ได้ลงนามในข้อตกลงขายอาวุธแก่ซาอุดิอาระเบียมูลค่ากว่า 1 แสนล้านดอลลาร์ นอกจากนี้ ตลาดยังได้แรงหนุนจากการดีดตัวขึ้นของราคาน้ำมัน หลังจากมีการคาดการณ์ว่า กลุ่มผู้ผลิตน้ำมันจะจับมือกันขยายเวลาในการปรับลดกำลังการผลิตในการประชุมวันที่ 25 พ.ค.นี้
ดัชนีเฉลี่ยอุตสาหกรรมดาวโจนส์ปิดที่ 20,894.83 จุด เพิ่มขึ้น 89.99 จุด หรือ +0.43% ดัชนี S&amp;P 500 ปิดที่ 2,394.02 จุด เพิ่มขึ้น 12.29 จุด หรือ +0.52% และดัชนี Nasdaq ปิดที่ 6,133.62 จุด เพิ่มขึ้น 49.92 จุด หรือ +0.82%
 
ตลาดหุ้นยุโรปปิดลบ เมื่อคืนนี้ (22 พ.ค.) เนื่องจากการแข็งค่าของสกุลเงินยูโรได้สร้างแรงกดดันต่อหุ้นกลุ่มบริษัทส่งออก โดยปัจจัยที่ทำให้ยูโรแข็งค่านั้น มาจากการแสดงความเห็นของนางอังเกลา แมร์เคิล นายกรัฐมนตรีเยอรมนีที่ระบุว่า สกุลเงินยูโรอ่อนค่าลงมากเกินไปในช่วงที่ผ่านมา
ดัชนี Stoxx Europe 600 ลดลง 0.1% ปิดที่ 391.14 จุด
ดัชนี DAX ตลาดหุ้นเยอรมันปิดที่ 12,619.46 จุด ลดลง 19.23 จุด หรือ -0.15% ดัชนี CAC-40 ตลาดหุ้นฝรั่งเศสปิดที่ 5,322.88 จุด ลดลง 1.52 จุด หรือ -0.03% และดัชนี FTSE 100 ตลาดหุ้นลอนดอนปิดที่ 7,496.34 จุด เพิ่มขึ้น 25.63 จุด หรือ +0.34%
 
ตลาดหุ้นลอนดอนปิดบวก เมื่อคืนนี้ (22 พ.ค.) โดยได้แรงหนุนจากเงินปอนด์ที่อ่อนค่าลง หลังจากผลสำรวจบ่งชี้ว่า คะแนนนิยมของพรรคอนุรักษ์นิยมของนางเทเรซา เมย์ นายกรัฐมนตรีอังกฤษ เริ่มแผ่วลง ก่อนที่การเลือกตั้งทั่วไปจะมีขึ้นในวันที่ 8 มิ.ย.นี้
ดัชนี FTSE 100 ปิดที่ 7,496.34 จุด เพิ่มขึ้น 25.63 จุด หรือ +0.34%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (22 พ.ค.) โดยได้แรงหนุนจากการคาดการณ์ที่ว่า กลุ่มผู้ผลิตน้ำมันจะจับมือกันขยายเวลาในการปรับลดกำลังการผลิตในการประชุมวันที่ 25 พ.ค.
สัญญาน้ำมันดิบ WTI ส่งมอบเดือนมิ.ย. เพิ่มขึ้น 40 เซนต์ หรือ 0.8% ปิดที่ 50.73 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ค. เพิ่มขึ้น 26 เซนต์ หรือ 0.5% ปิดที่ 53.87 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อคืนนี้ (22 พ.ค.) โดยได้แรงหนุนจากการอ่อนค่าของสกุลเงินดอลลาร์สหรัฐ โดยเมื่อสกุลเงินดอลลาร์อ่อนค่าลงนั้น ทำให้ทองคำมีราคาที่น่าดึงดูดใจสำหรับนักลงทุนที่ถือครองสกุลเงินอื่น
สัญญาทองคำตลาด COMEX (Commodity Exchange) ส่งมอบเดือนมิ.ย. เพิ่มขึ้น 7.8 ดอลลาร์ หรือ 0.62% ปิดที่ระดับ 1,261.40 ดอลลาร์/ออนซ์
สัญญาโลหะเงินส่งมอบเดือนก.ค. เพิ่มขึ้น 39.5 เซนต์ หรือ 2.35% ปิดที่ 17.191 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 10.1 ดอลลาร์ หรือ 1.07% ปิดที่ 950.3 ดอลลาร์/ออนซ์
สัญญาพัลลาเดียมส่งมอบเดือนมิ.ย. ลดลง 1.60 ดอลลาร์ หรือ 0.2% ปิดที่ 759.10 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (22 พ.ค.) เนื่องจากนักลงทุนยังคงวิตกกังวลว่า สถานการณ์ความไม่แน่นอนทางการเมืองในสหรัฐอาจจะเป็นอุปสรรคต่อการผลักดันมาตรการกระตุ้นเศรษฐกิจของประธานาธิบดีโดนัลด์ ทรัมป์
ดอลลาร์สหรัฐอ่อนค่าลงเมื่อเทียบกับเงินเยนที่ระดับ 111.20 เยน จากระดับ 111.30 เยน แต่ขยับขึ้นเล็กน้อยเมื่อเทียบกับฟรังก์สวิสที่ระดับ 0.9733 ฟรังก์ จากระดับ 0.9732 ฟรังก์
ส่วนยูโรแข็งค่าขึ้นที่ระดับ 1.1236 ดอลลาร์สหรัฐ จากระดับ 1.1208 ดอลลาร์สหรัฐ ขณะที่เงินปอนด์อ่อนค่าลงแตะระดับ 1.2997 ดอลลาร์สหรัฐ จากระดับ 1.3035 ดอลลาร์สหรัฐ และค่าเงินดอลลาร์ออสเตรเลียแข็งค่าขึ้นแตะระดับ 0.7475 ดอลลาร์สหรัฐ จากระดับ 0.7464 ดอลลาร์สหรัฐ